HU Az Európai Unió Hivatalos Lapja C 180/17

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

2013/C 180/10

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (2)

„PEMBROKESHIRE EARLIES”/„PEMBROKESHIRE EARLY POTATOES”

EK-sz.: GB-PGI-0005-01087-29.01.2013

OFJ ( X ) OEM ( )

1. Elnevezés

„Pembrokeshire Earlies”/„Pembrokeshire Early Potatoes”

2. Tagállam vagy harmadik ország

Egyesült Királyság

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

A „Pembrokeshire Earlies/Pembrokeshire Early Potatoes” a burgonyafélék (Solanaceae) családjához tartozó Solanum tuberosum burgonyafaj éretlen állapotú gumója. A burgonya ültetése, termesztése és betakarítása a meghatározott területen, a nyugat-walesi Pembrokeshire megyében történik.

A burgonya kisméretű (15–70 mm átmérőjű), alakja kerek vagy ovális, héja puha, és a gumókat sajátosan intenzív, friss, földes, diószerű íz, illetve aroma jellemzi. Állaga krémszerű, színe a fehértől a világossárgáig terjed, árnyalata a gumó minden részén egyöntetű. A vetőgumókat évente február közepétől (a tengerparti fagymentes területeken akár január végétől) ültetik, a betakarításra pedig május elejétől július végéig kerül sor. Ez az időpont sokkal korábbi, mint Wales más részein, ami a terület melegebb éghajlatának, termékeny, könnyen megmunkálható és jó vízelvezetésű talajának köszönhető, ugyanis a fagyveszély itt kisebb, mint Wales egyéb, belső területein.

A „Pembrokeshire Earlies/Pembrokeshire Early Potatoes” burgonya egyedi jellegzetességei az enyhe éghajlatnak és Pembrokeshire különleges talajának köszönhetőek, amelyek lehetővé teszik az év során a burgonya korai ültetését, termesztését és betakarítását. A rövid tenyészidőszak és a frissesség sajátosan friss, „földes”, korai burgonyára jellemző ízt kölcsönöz a termésnek.

A burgonyát ömlesztve (kimérve) vagy a vásárlói igényeknek megfelelő különböző tömegű kiszerelésben, előre csomagolva értékesítik.

3.3. Nyersanyagok (kizárólag feldolgozott termékek esetében)

—

3.4. Takarmány (kizárólag állati eredetű termékek esetében)

—

3.5. Az előállítás azon műveletei, amelyeket a meghatározott földrajzi területen kell elvégezni

A „Pembrokeshire Earlies/Pembrokeshire Early potatoes” burgonya ültetése, termesztése és betakarítása a meghatározott területen történik.

3.6. A szeletelésre, az aprításra, a csomagolásra stb. vonatkozó egyedi szabályok

—

3.7. A címkézésre vonatkozó egyedi szabályok

A címke kötelezően tartalmazza a „Pembrokeshire Early Potatoes” vagy a „Pembrokeshire Earlies” elnevezések egyikét.

4. A földrajzi terület tömör meghatározása

A Nyugat-Walesben fekvő Pembrokeshire megye.

5. Kapcsolat a földrajzi területtel

5.1. A földrajzi terület sajátosságai

Pembrokeshire megye Wales legnyugatibb pontján helyezkedik el, és három oldalról tenger veszi körül. Pembrokeshire megye éghajlatát a Golf-áramlathoz tartozó Észak-atlanti-áramlat által felmelegített tenger teszi melegebbé. A Golf-áramlat meleg áramlat, amelynek köszönhetően Nagy-Britannia nyugati partja melegebb, mint a terület keleti része. A tenger fűtő hatása és a kiegyensúlyozott éghajlat elősegíti a pembrokeshire-i talaj korábbi felmelegedését, így a megye adottságai kedveznek a korai burgonya termesztésének. Az éghajlat fűtő hatása miatt a fagyveszély is minimális, ami rendkívüli előnyt jelent a kikelő növény károsodással szembeni védelme szempontjából.

A „Pembrokeshire Earlies/Pembrokeshire Early Potatoes” burgonya híréhez nagyban hozzájárul a meghatározott terület talaja és éghajlata. A talaj és az éghajlati viszonyok ezen együttese teszi lehetővé, hogy a „Pembrokeshire Earlies/Pembrokeshire Early potatoes” burgonyát az év során korán termesszék és takarítsák be. A rövid és korai tenyészidőszak miatt a burgonya kisméretű, íze sajátosan friss, földes, aromája diószerű.

Földtanilag Pembrokeshire rendkívül ősi, a prekambriumból, az alsó paleozoikumból és a felső paleozoikumból származó kőzetekből épül fel, amelyek jellegzetes talajokat eredményeznek. A „Pembrokeshire Earlies/Pembrokeshire Early Potatoes” burgonyát jellemzően déli fekvésű tengerparti lejtőkön található, vörös homokkőből álló talajokon termesztik, amelyek természetüknél fogva termékenyek, könnyen megmunkálhatóak, jó vízelvezetésűek és tavasszal gyorsan felmelegszenek. Pembrokeshire mérsékelt éghajlata és termékeny talajai 9 hónapos átlagos tenyészidőszakot tesznek lehetővé, amely Wales más megyéihez képest hosszabb időtartamú és korábbra esik. A talaj köves, és bár a nagyobb köveket a gumók minél kisebb károsodása érdekében esetleg eltávolíthatják, a talajban maradó kisebb kövek elősegítik a talaj felmelegedését, mivel éjszaka megtartják a földterület által felvett hőt.

5.2. A termék sajátosságai

A „Pembrokeshire Earlies/Pembrokeshire Early Potatoes” burgonya jellegzetességét és értékét sajátos külseje és íze adja. Hírnevéhez és keresettségéhez az is hozzájárul, hogy Walesben ez a burgonya érik a legkorábban, valamint hogy külseje, íze és állaga különleges.

A talaj-előkészítési folyamat során a kisebb köveket a talajban hagyják, hogy elősegítsék annak felmelegedését; amikor a talaj hőmérséklete megközelíti a 10 °C-ot, gépi boronával tovább porhanyítják, hogy a talaj szerkezete minél finomabbá váljon, és javuljon vízelvezető képessége. A talajban kis mélységű barázdákat alakítanak ki, a burgonyát pedig kézzel vagy géppel ültetik. A gyors növekedés érdekében az elültetett vetőgumó fölé körülbelül 75 mm vastagságú talajréteg kerül, és ugyanennyit hagynak alatta is. A kis mélységű barázdák lehetővé teszik a talaj gyorsabb felmelegedését és a burgonya mihamarabbi kikelését. A betakarításkor kisméretű „Pembrokeshire Earlies/Pembrokeshire Early Potatoes” burgonya termesztéséhez kis mélységű barázdákra van szükség.

A „Pembrokeshire Earlies/Pembrokeshire Early Potatoes” burgonya betakarításkor kisméretű, mivel a betakarítás a növekedés korai szakaszában történik. Íze és aromája sajátosan friss, intenzív, földes és diószerű. A betakarítás első két hetében a burgonya héja puha és sérülékeny, ami óvatos kezelést tesz szükségessé. A minél kisebb károsodás érdekében a burgonyát kézzel szedik és a rajta maradt földdel együtt értékesítik. A tenyészidőszak előrehaladtával a burgonya héja kellően megkeményedik, így az óvatos gépi betakarítás is lehetővé válik, a burgonya zsengesége és puhasága miatt azonban a gépi betakarítást mindig a legnagyobb körültekintéssel kell végezni.

A „Pembrokeshire Earlies/Pembrokeshire Early Potatoes” az Egyesült Királyságban és világszerte is jól ismert és széles körben elismert burgonya az élelmiszeriparban. Minőségi termék lévén számos mesterszakács és konyhaművész használja, akik étlapjukon rendszeresen a saját nevén említve szerepeltetik e burgonyát. Több neves étterem-tulajdonos és agrár-élelmiszeripari vállalat igazolhatóan ezt a korai burgonyát részesíti előnyben.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

A „Pembrokeshire Earlies/Pembrokeshire Early Potatoes” burgonya hírnevét és keresettségét az adja, hogy Walesben ez a burgonya érik a legkorábban, valamint hogy sajátosan intenzív, friss, földes, diószerű íze és aromája van. A meghatározott terület éghajlatának és termékeny, könnyen megmunkálható, jó vízelvezetésű, köves talajának köszönhetően a talaj gyorsabban felmelegszik, aminek köszönhetően Wales területén Pembrokeshire megyében kezdődik a legkorábban és tart a leghosszabb ideig a tenyészidőszak. Ennek köszönhetően a „Pembrokeshire Earlies/Pembrokeshire Early potatoes” burgonya ültetése, termesztése és betakarítása korábban történhet, mint Wales bármely egyéb, belső területén. Mivel a „Pembrokeshire Earlies/Pembrokeshire Early Potatoes” burgonyát ilyen zsengén be lehet takarítani, a burgonya érzékszervi jellemzőit tekintve minőségi különbség tapasztalható e fajta és az érett gumók között.

A „Pembrokeshire Earlies/Pembrokeshire Early Potatoes” burgonya termesztői eredendően ismerik e korai burgonya termesztésének helyi jellegzetességeit és rendelkeznek a szükséges sajátos készségekkel. Ezek speciálisan jellemzőek a területre és a növényre, az évek során alakultak ki, és nemzedékről nemzedékre szállnak. Fontos a talaj előkészítése, amelynek során a felmelegedés elősegítése érdekében a kisebb köveket gyakran a talajban hagyják, továbbá a gazdálkodók szakismeretére és tapasztalatára van szükség annak megállapításához, hogy az előcsíráztatott burgonya mikor éri el az ültetéshez legmegfelelőbb fejlettséget. A legnagyobb hozamot eredményező ültetési idő megállapításához „érzék” kell, illetve ismerni kell bizonyos tényezők, például a talajviszonyok, a talaj hőmérséklete és az időjárás együttesét. Ezenfelül a „Pembrokeshire Earlies/Pembrokeshire Early Potatoes” burgonyát első betakarításakor kézzel szedik (nem géppel takarítják be), és a burgonya puha héjának védelme érdekében a rajta maradt földdel együtt értékesítik.

A meghatározott terület történelme elválaszthatatlan a korai burgonya termesztésétől, és kiemeli a „Pembrokeshire Earlies/Pembrokeshire Early Potatoes” burgonya által Pembrokeshire megye gazdasági és kulturális életében játszott szerepet. Redcliffe Salaman a „The History and Social influence of the potato” (A burgonya története és társadalmi hatása) című könyvében azt írja, hogy a burgonyatermesztés már 1776-ban is elterjedt volt Pembrokeshire megyében. A második világháború során a burgonya jelentős vetésterületet foglalt el Pembrokeshire megyében, a pembrokeshire-i korai burgonya termesztése pedig az 1950-es években is folytatódott és máig is tart. Az 1980-as években megalakult a Pembrokeshire Potato Marketing Group (Pembrokeshire-i Burgonyaértékesítési Szövetség), 1995-ben pedig feldolgozóüzem épült, amelyben azóta folyik a „Pembrokeshire Earlies/Pembrokeshire Early Potatoes” burgonya osztályozása és feldolgozása a különféle piacok számára.

A „Pembrokeshire Earlies/Pembrokeshire Early Potatoes” burgonya híres kiváló minőségéről, illetve jól ismert és rendkívül elismert élelmiszer-ipari terméknek számít mind helyben, Pembrokeshire megyében, mind Walesben, az Egyesült Királyságban, mind külföldön. Minőségi termék lévén számos mesterszakács és konyhaművész használja, akik étlapjukon rendszeresen saját nevén említve szerepeltetik e burgonyát, és bár számos különféle módon el lehet készíteni, a legnépszerűbb ezek közül, amikor egyszerűen frissen vízben megfőzve, vajjal tálalják. Neves étterem-tulajdonosok és agrár-élelmiszeripari vállalatok igazolhatóan ezt a korai burgonyát részesítik előnyben.

Owen Hall, a Wolfscastle Hotel főszakácsa (Wales, Pembrokeshire megye)

„… véleményem szerint a »Pembrokeshire Earlies« burgonyának különleges íze van, amely Pembrokeshire termékeny talajának köszönhető.”

2009-ben a „Pembrokeshire Earlies/Pembrokeshire Early Potatoes” burgonya több True Taste of Wales (Hamisítatlan Walesi Íz) díjat is elnyert.

Hivatkozás a termékleírás közzétételére

(510/2006/EK rendelet (3) 5. cikk (7) bekezdés)

http://archive.defra.gov.uk/foodfarm/food/industry/regional/foodname/products/documents/pembrokeshire-early-potatoes-pgi-120907.pdf

(1) HL L 343., 2012.12.14., 1. o.

(2) HL L 93., 2006.3.31., 12. o. A rendeletet felváltotta az 1151/2012/EU.

(3) L. 2. lábjegyzet.